Eskom: Onderhandelings voortgesitArgieffoto Beurtkrag het verlede week sy onwelkome terugkeer gemaak nadat protesaksies en sabotasie by Eskom se kragstasies en streekskantore die nasionale kragnetwerk onder druk geplaas het. Eskom het gesê die kragnetwerk sal tot tien dae neem om ten volle te herstel. Dinsdagoggend is daar egter geen beurtkrag ingestel nie. Eskom-werknemers van die vakbonde Solidariteit, NUM en Numsa eis dat die kragvoorsiener salarisverhogings toestaan, maar Eskom het vroeër ŉ 0% salarisverhoging aangebied en aangevoer sy benarde finansiële posisie laat hom nie toe om enige verhogings aan te bied nie. Vakbonde eis salarisverhogings van tussen 9% en 15%, asook ander voordele soos onder meer ŉ R2 000 behuisingsubsidie. Lede van NUM en Numsa het verlede week begin staak en betoog nadat Eskom geweier het om verder te onderhandel. Dr. Dirk Hermann, bestuurshoof van Solidariteit, het egter Vrydag aan Maroela Media gesê Eskom het ingestem om weer na die onderhandelingstafel terug te keer nadat Solidariteit, NUM, Numsa, Phakamani Hadebe, die uitvoerende hoof van Eskom, Jabu Mabuza, die voorsitter van die Eskom-raad, en Pravin Gordhan, minister van openbare ondernemings, vergader het. Vakbonde wil ook praat oor kwessies rakende die toekomstige volhoubaarheid van Eskom soos die koste van steenkool, die impak van beleid insluitende onafhanklike kragvoorsieners en die reuse-bestuurstruktuur by die kragvoorsiener. Die onderhandelinge sal na verwagting drie dae duur.